KIRJALLINEN KYSYMYS P-1815/01 esittäjä(t): Pietro-Paolo Mennea (ELDR) komissiolle. CD-levyjen hinnat Euroopan unionissa.



Virallinen lehti nro 350 E , 11/12/2001 s. 0231 - 0232



KIRJALLINEN KYSYMYS P-1815/01 esittäjä(t): Pietro-Paolo Mennea (ELDR) komissiolle (14. kesäkuuta 2001) Aihe: CD-levyjen hinnat Euroopan unionissa CD-levyjen valmistaminen on merkittävä tulonlähde alan yrityksille Euroopan unionissa, ja CD-levyjen pitää olla helposti nuorten hankittavissa, sillä pääasiassa juuri nuoret ostavat niitä. Lehdissä olleiden tietojen mukaan jotkut CD-levyjä valmistavat yritykset ovat omaksuneet kilpailuperiaatteiden vastaisen hintapolitiikan, ja jotkut merkittävät musiikkialan yritykset ovat velvoittaneet jälleenmyyjät pitämään CD-levyjen hinnat tietyn tason yläpuolella, minkä vuoksi kuluttajat joutuvat maksamaan verojen lisäksi vielä lisähintaa. Viitaten edellä mainittuun, kysyn: - Katsooko komissio, että olisi aiheellista aloittaa asianmukaiset tutkimukset mahdollisen kilpailuperiaatteiden vastaisen toiminnan selvittämiseksi? - Voisiko komissio ilmoittaa, ovatko Euroopan unionin eri jäsenvaltioiden kilpailuviranomaiset ryhtyneet toimiin tutkiakseen, ovatko CD-levyjen suurimmat valmistajat luoneet jonkinlaisen hintakartellin? - Mihin toimiin komissio aikoo ryhtyä sisämarkkinoiden tehokkaan toiminnan ja vapaan kilpailun takaamiseksi CD-levyjen myynnissä? Mario Montin komission puolesta antama vastaus (10. heinäkuuta 2001) Komissio tunnustaa musiikkialan merkityksen kulttuurin ja talouden kannalta, mutta se katsoo kuitenkin, että alalla on varottava mahdollisia kuluttajille vahingollisia kilpailunrajoituksia. Vuonna 2000 komissio pelkäsi, että EMIn ja Time Warnerin sulautuminen sekä suurten levy-yhtiöiden määrän väheneminen viidestä neljään haittaisi alan kilpailua. Sulautumasuunnitelmista kuitenkin luovuttiin ennen menettelyn loppuun saattamista. Komission kilpailun pääosasto aloitti aiemmin tänä vuonna tutkimukset väitteistä, joiden mukaan kaikki viisi suurta levy-yhtiötä ylläpitävät vertikaalisia hintarajoituksia. Tutkimusta ei vielä ole saatettu päätökseen, mutta komissio on havainnut joitakin todisteita kyseenalaisesta toiminnasta. Esimerkkinä tällaisesta toiminnasta mainittakoon eräissä mainostamisvaroja koskevissa sopimuksissa esitetty edellytys ilmoittaa tietyt vähimmäishinnat. Näistä käytännöistä luovuttiin heti komission aloitettua tutkintansa. Komissio ei tutkinut mahdollisuutta, että levy-yhtiöt määrittäisivät hintansa horisontaalisesti, koska sille ei ole esitetty todisteita, jotka osoittaisivat näiden käytäntöjen olemassaolon ja joiden perusteella asiaa olisi tutkittava syvällisemmin. Komissio on tietoinen Yhdistyneen kuningaskunnan kilpailuviraston Office of Fair Tradingin (jäljempänä OFT) käynnistämästä tutkimuksesta, joka koskee väitteitä, joiden mukaan suuret levy-yhtiöt rajoittavat tietyillä toimenpiteillään CD:iden rinnakkaistuontia Yhdistyneeseen kuningaskuntaan. Näiden rajoitusten ansiosta CD:iden hintojen pidetään keinotekoisesti korkealla. Komissio ja OFT ovat säännöllisesti yhteydessä asian tiimoilta. Komissio uskoo, että musiikkialaa on tutkittava aktiivisesti ottaen huomioon musiikkimarkkinoiden keskittyneisyyden sekä kilpailun kuluttajille tuomat edut. Komissio käynnistää lisätutkimukset, mikäli todisteita kilpailuongelmista ilmenee.